Savage Model 1907

Ar **Savage Model 1907** zo ur bistolenn damaotomatek bihan produet gant an embregerezh Savage eus 1907 betek 1928. Soñjet e oa bet evit an arme stadunanat da gentañ, met servijout a reas en arme c'hall e-pad ar Brezel-bed Kentañ dreist-holl, ha gwerzhet e voe kalz a skouerennoù anezhe war ar marc'had sivil. 

## Istor

### Kentpatrom evit an arme
E 1905 ec'h embannas an U.S. Army e c'hoant da gaout un arm-dorn standart nevez kambret e .45 ACP. Evit respont d'o galv e kinnigas an embregerezh Savage ur bistolenn ijinet gant ar major Elbert H. Searle, dezhi ur c'harger 8 kartouchenn e endalc'h hag ur blatinenn un-ober. Mont a rae en-dro gant ur sistem argil berr daleet hag ur c'hanol hag a droe eus 5° evit morailhañ ar gulasenn. En eil plas en em gavas pistolenn Savage en amprouennoù, a-dreñv d'ar Colt M1911, ha ne voe ket choazet evit an arme neuze. Ar 195 skouerenn e .45 ACP amprouet en arme a voe kaset da Savage en-dro ha gwerzhet. Pezhioù-dastumadeg priziet int hiziv-an-deiz.

### Stumm sivil
Pa oa ijinourien 'zo e Savage o labourat war ar bistolenn evit an arme adalek 1905, lod all a labouras war ur stumm heñvel, met kambret e .32 ACP, ur c'halibr poblek d'ar poent-se, hag uheloc'h e endalc'h (10 tenn e-lec'h 8). Un arm skañv ha bihan e oa, ha lakaet e voe en gwerzh adalek 1908. Diwar-neuze ha betek ar Brezel bras e voe ar bistolenn werzhetañ er Stadoù-Unanet, evel arm d'en em zifenn, a-drugarez da arguzennoù ha luganoù hag a roe ton d'he skañvder, d'he ment vihan ha d'he endalc'h, evel *"Ma c'hall mamm-gozh dougen anezhi e c'hallez ivez"*, *"Kas a ra an aon da netra"* pe an hini implijetañ anezhe, *"Ten shots quick"* (*"Dek tenn prim"*). Ur stumm e .380 ACP a voe gwerzhet adalek 1913.

### Implij er brezel ha stummoù all
E deroù ar Brezel-bed Kentañ e klaskas an arme c'hall kavout armoù-dorn buan, abalamour e oa re nebeut evit pourveziañ an holl soudarded. Urzhiañ a reas neuze 27.000 pistolenn Model 1907 e .32 ACP digant Savage, dezhe kemmoù bihan evel un anell e penn an dornell evit stagañ ul lêrenn, pe ur c'houch difiñv. Arme ar Portugal a brenas 1.200 skouerenn eus ar stumm-mañ ivez.

Ur stumm disheñvel, ar **Model 1915**, a voe gwerzhet adalek 1915, dezhañ kemmoù bihan e-keñver ar sistem surentez. Ne reas ket berzh, ha paouezet e voe e broduiñ e 1917 p'en em gavas Savage Arms e banktorr a-raok bezañ adframmet dindan an anv Savage Arms Corporation. E memes bloaz e voe kinniget ur stumm all eus an arm, ar **Model 1917**, dezhañ kemmoù all evel ur merker-kargañ. Paouez a reas produiñ ar Model 1907 e 1920, hag hini ar Model 1917 e 1928. War-dro 235.000 skouerenn eus an eil ha 43.000 eus eben a voe produet en holl.

## Deskrivadur
Un arm un-ober eo ar Model 1907 hag e stummoù deveret. Ne vez ket lakaet he skoer da vont en-dro dre hanterouriezh ur c'hi bennak, hag an nevezenti a-bouez degaset gant ar Model 1907 e-keñver an armoù-dorn all d'ar poent-se, reoù Colt ha Browning en o zouez, a oa endalc'h ha c'harger aozet e div golonenn. N'eus biñs ebet enni ivez, ha gellet a raer divontañ anezhi hep ostilh ebet. Kudennoù surentez ha gwander e galibr a verzas an arm da vezañ implijet muioc'h gant armeoù er bed.

## Levrlennadur
*  Bailey Brower Jr., *Savage Pistols*, UNKNO, 2008, 268 p., ISBN 978-0811704229

## Notennoù ha daveennoù